כפי שפרסמנו בסוף יולי (ראה ידיעה באתר AV) חברת DJI השיקה סדרה של רחפני Mavic 2, לאחר שנתיים של מכירות מוצלחות של הדור הקודם. בDJI טוענים שזהו הרחפן הנמכר ביותר בעולם ושהם פיתחו רחפן שעונה על הדרישות: מצלמה טובה יותר, רחפן מהיר, חכם ושקט יותר עם זמן טיסה ארוך יותר.
בכדי לתת מענה למצלמה, הם שילבו ברחפן הראשון Mavic 2 PRO לראשונה מצלמה של חברת Hasselblad עם שבב CMOS בגודל של 1 אינץ. וברחפן השני Mavic 2 Zoom עדשת זום. קידוד הווידאו בשני הרחפנים הוא h.265 כולל תמיכה בHDR. בנוסף, החברה שילבה יכולות חדשות בכדי לתת למשתמשים אפשרויות יצירה טובות יותר. יכולות של הקלטות סרט מקטעים Hyperlapse בארבעה מצבים שונים, אפשרות הטסה למתחילים ואפשרות של יצירת אפקט דולי זום (רק בגרסת הזום) בנוסף שופרה מערכת המעקב אחר נושא הצילום המתאפשרת גם כאשר נושא הצילום מוסתר מספר דקות (מאחורי עץ לדוגמה) במהירות המקסימלית.
שיפורים נוספים נעשו בעיצוב הרחפן עצמו, כך שתהיה פחות התנגדות לרוח למשל, ושיהיה שקט יותר. מערכת השידור האלחוטית Ocusync 2.0 פותחה מחדש והיא זמינה גם במרחק של שמונ ה קילומטרים. מערכת החיישנים למניעת התנגשות כוללת עשרה חיישנים מלפנים, מאחור, מלמטה ומעל. זאת בשילוב עם מערכת טיסה אוטומטית ותאורת נחיתה מתקדמת.